Port of Spain

Port of Spain on Trinidad ja Tobagon pääkaupunki. Se sijaitsee Trinidadin saaren länsirannikolla Parianlahden rannalla. Kaupungin asukasluku vuoden 2011 väestönlaskennassa oli 37 074. Suurkaupunkialueella asuu noin 280 000 ihmistä.

Port of Spain sijaitsee entisen Cumucarapon intiaanikylän paikalla. Espanjalaiset perustivat sinne sotilastukikohdan 1500-luvun lopulla. Pääkaupunkiasema siirtyi sille vuonna 1757.

Port of Spainin talous ei ole riippuvainen turismista, vaan kaupungissa on monipuolista teollisuutta. Siellä tuotetaan esimerkiksi rommia, olutta, öljyä, muoveja ja rakennusmateriaaleja. Kaupungista on hyvät tieyhteydet muualle saarelle. Port of Spainin satama on Länsi-Intian kaupankäynnin keskus. Lähin lentoasema sijaitsee Piarcossa, noin 25 kilometriä kaupungista itään.

Port of Spainissa vallitsee trooppinen ilmasto, jossa on kaksi vuodenaikaa: sadekausi kestää kesäkuusta joulukuuhun, kuiva kausi tammikuusta toukokuuhun.

Lähteet

Aiheesta muualla 

Pohjois-Amerikan pääkaupungit
Trinidad-Tobagon kaupungit
Seulonnan keskeiset artikkelit